Carrie Fisher

**Carrie Frances Fisher**, nada en Beverly Hills (condado dos Ánxeles) o 21 de outubro de 1956 e finada nos Ánxeles o 27 de decembro de 2016, foi unha actriz estadounidense de cine e televisión. Foi coñecida principalmente por interpretar a princesa Leia Organa na triloxía orixinal de Star Wars.

## Traxectoria 
Filla do cantante Eddie Fisher e da actriz Debbie Reynolds, tiña un irmán máis novo, Todd Fisher. Os seus avós paternos eran inmigrantes xudeus procedentes de Rusia; por parte materna os seus devanceiros procedían de Inglaterra e Escocia.

Apareceu nalgunhas producións coa súa nai antes de comezar o seu primeiro traballo de cine, cando interpretou a sedutora moza de Warren Beatty en *Shampoo* (1975), de Hal Ashby.

Dous anos despois obtivo o papel polo que sería amplamente recoñecida, a Princesa Leia Organa, na inicialmente coñecida como *A guerra das galaxias* (1977), unha interpretación que repetiu nas continuacións *O imperio contraataca* (1980), *O retorno do Jedi* (1983) e, 32 anos máis tarde, en *Star Wars: The Force Awakens* (2015). Entre medias, en 1980, apareceu en *Os Blues Brothers*.

Despois destes éxitos loitou contra a dependencia das drogas e o alcohol e viviu un feliz matrimonio co cantante Paul Simon.

A súa carreira cinematográfica resentiuse e interpretou papeis en filmes de menor peso como *Under the Rainbow* (1981) e *Hollywood Vice Squad* (1986), mais tamén na gañadora de tres premios Óscar de 1986 *Hannah e as súas irmás*. A partir de entón traballou como actriz secundaria en comedias como o éxito *Cando Harry atopou a Sally* (1989), *Sibling Rivalry* (1990) e *Soapdish* (1991).

Foi entón cando se revelou como escritora, publicando a novela semi autobiográfica *Postcards from the Edge*. En 1990 o director Mike Nichols encargoulle o guión para a adaptación ao cine do seu libro, con Shirley MacLaine no papel da nai. Fisher seguiu escribindo e publicou outras novelas como *Surrender the Pink* e *Delusions of Grandma.*

En 2001 levou á pantalla outro guión seu: foi o telefilme *These Old Broads*, cun cuarteto protagonista de luxo formado pola súa nai Debbie Reynolds, a súa antiga *inimiga* Elizabeth Taylor, Shirley MacLaine e Joan Collins.

Fisher falou publicamente dos problemas que tivo coas drogas, a súa batalla co trastorno bipolar e a adicción aos antidepresivos no programa *20/20* da canle de televisión da ABC.

En setembro de 2009 publicou unha biografía chamada *Wishful Drinking*, un éxito de vendas nos Estados Unidos; nela narraba as súas experiencias en clave de humor, ríndose da súa tendencia ao alcoholismo e os seus fracasos matrimoniais.

Nunha entrevista en outubro de 2010, mentres se atopaba en Sidney, Australia, Carrie confesou a súa forte adicción á cocaína durante a rodaxe de *O Imperio Contraataca* (1980) e que sobreviviu a unha sobredose:

### Falecemento 
O 23 de decembro de 2016, Carrie Fisher sufriu un infarto masivo mentres se atopaba nun voo que a trasladaba de Londres aos Ánxeles, aplicándose inmediatamente medidas de reanimación. Foi trasladada a un centro médico da cidade en estado grave. A popular actriz norteamericana atopábase realizando a xira de promoción do seu novo libro, *The Princess Diarist*. Máis tarde, o seu irmán Todd Fisher confirmou que estaba en condición estable e recuperándose do ataque. Carrie Fisher faleceu o 27 de decembro de 2016 nos Ánxeles tras permanecer hospitalizada nun centro médico da cidade durante catro días; un comunicado da súa filla Billie Lourd confirmou o deceso.

## Filmes, series e videoxogos 
[dereita|miniatura|230x230px|Carrie Fisher (dereita) xunto a [Wim Wenders en 1978]]

## Premios e nomeamentos 
; Premios BAFTA

## Notas